આવા જ, અક્ષરનાદને આર્થિક મદદની વાત મૂકનારા અનેક વડીલો – મિત્રોના ફોન અને ઈ-મેલ મળ્યા કરે છે જેનો સતત સાભાર અને સાદર અસ્વીકાર કર્યો છે. અક્ષરપર્વના આયોજન વખતે આ મદદનો સ્તોત્ર સતત ઑફર થયા કરેલો. અમેરીકાથી અને ઓસ્ટ્રેલીયાથી એમ બે વડીલ મિત્રોએ તો ચેક અને ડ્રાફ્ટ પણ મોકલી આપેલાં. તેમને કહ્યું છે કે અક્ષરનાદ એક શોખને લીધે શરૂ થયેલ વેબકર્મ છે, આપણો શોખ તો આપણે પોષવો જ રહ્યો. તો ‘એ અમારો પણ શોખ છે અને એને પોષવા માટે અમે જે કરી શકીએ એ આપવાની ઈચ્છા છે’ એવું કહેનારા વડીલોને સમજાવીને ના કહેવી પડી છે – આ સમગ્ર ઘટનાક્રમ ખૂબ ગર્વની વાત છે. માતૃભાષાના સંવર્ધનમાં – પ્રસારમાં મદદ કરવાની અને અમારી શક્ય મદદ કરવાની એ બધા વડીલોની લાગણીઓને વંદન અને તેમની એ ઉદાત ભાવનાને નતમસ્તક. પણ જ્યારે જરૂર હશે – ન કરે નારાયણ – ને જો કદી એવી જરૂર પડી તો આપ વાંચકવર્ગની પાસે અવશ્ય આવીશું. આજે ફક્ત આપના પ્રેમ અને આપણા અમર સાહિત્યની વાંચનભૂખની આવશ્યકતા છે, વૈચારીક સજ્જતાની અને એ વાંચેલાને જીવનમાં ઉતારવાની આવશ્યકતા છે. આપના સહકારની અને આશિર્વાદની અમને સતત જરૂર છે.